text: Dist Pinchonnès : "Sire, pour voir,
   Puisque je sai que vous querés
   Et que vous enpensé avés,
   De ce vous dirai erranment
   Le meillour, à mon escient.
   Se nouveles savoir voulés
   De tous pays, dont me créés
   De ce dont avisez me sui.
   Mais j'ai au cuer ire et anui
   C'onques au roi Carmant ne dis
   Ce dont me sui or garde pris ;
   Sachiez que mauvais gré m'en sai
   Que pieça ne m'en avisai.
   Bien sai gaaignié i eüsse
   Se je à lui moustré l'eüsse ;
   Car Clarmondine a fait requerre
   En maint pays, en mainte terre,
   Li rois Carmans, sachiez de voir,
   N'ainc ne pot nouveles avoir
   De li, qui nient li vausissent.
   Cil de son pays la quéissent
   Si loing que nus porroit aler
   S'il la cuidoient retrouver ;
   Car cil dou pays tant l'amoient
   PageV02P104
   Que plus amer ne la povoient.
   Or vous dirai que j'ai visé,
   Selonc ce que m'avez conté,
   Que vers le roi Meniadus
   Soit tout droit nos chemins tenus,
   Droit vers la terre de Salerne.
   Sachiez que droite honnour gouverne
   Li rois Meniadus tous jours.
   Là sarez nouveles plusours ;
   Car marcheänt et autre gent,
   Qui par iluec passent souvent,
   Sont quite de tolnieu payer
   Pour, sans plus, nouveles noncier
   À lui des estranges pays.
   Ainsi l'a maintenu tous dis
   Cis rois, qui est courtois et frans.
   Nouveles veut oyr tous tans.
   Nus hom n'i paie autre paiage.
   Quite sont par cestui usage
   Tout cil qui là sont trespassant,
   Et chevalier et marcheänt.
   Pour ceste raison loeroie
   Que nous là, la plus droite voie
   Alissiens que porriens aler,
   Pour savoir se porriens trouver
   Lui ne autrui qui nous deïst
   Chose qui nous esjoiesist ;
   Car de joie, ce m'est avis,
   Estes vous povrement garnis.
   Li cuers me dist, se là alons,
   Aucunes nouveles orrons
   De ce que vous alés querant."
  